Date: 1466
Issuing place: Åbo
Country: Suomi
Language: saksa
Document type: Paikallishallinto, Kirjeet

Mynen vruntliken grot mit vormogene alles gudes stetes tovoren. Ersamen leven vrunden, besundere holde gunneren. Juwe ersamicheiden breff geschreven am dage Dyonisii hebbe ich nu in dissen dagen entfangen, vorstanden und gotliken vornamen, innehaldende manch mere worden, woo etzwelke juwe medeborger hebben juu to erkennen geven, wo dess erwerdigen heren biscopes to Abo, mynes und des rades hir to Abo utliggere und denere solen welche schepe to Revele vorfrachtet angehalet und gepeliget hebben etc. Ersamen leven vrunde, so beleve juwe ersammicheyt to wetende, dat nu im sommer negest vorgangen weren welke losze vorgadder[d]e partie hir in den scheren und hir ummelangk tuschen Gotlande und in dat gemeyne vorwater, gepeligeden und nemen den varende man, weme se ower quemen. Sulkent to benemende hebbe ich mynen deneren, dergeliken ock andere gude lude ere denere utgeverdiget und utgesant, strengliken und hochliken vorbaden medegevende by erer wolfart, nymande to beschedigen besunder den gemeynen varenden unschuldigen copman ut der Hense, alz ich mit Godes hulpe wol betugen und vortbringen wil in de warheit. Up dersulve rese hebben etzwelke van den, de in sulker mate mit mynen deneren utgetogen weren, sick van den mynen in de zee gegeven und weren gescheyden van den anderen mer dan verteyn dage lanck. In dersulver vorschedinge hebben de andere part welke schepe bykomen, angetastet unde angehalet to Karlsö gebracht, dar strax de gudere ge[d]elt und gebytet; und alz ich vornamen hebbe und underrichtet sii van den copluden, de uppe densulven schepen weren, openbare hir vor deme rade und in mer enden tugen und gesecht hebben, dat desulve parti des willen weren, sick mit deme ersten winde mit den guderen laten geleyden antzwer to Koningxberg edder to Colbergh. Darsulvest sint myne denere to en komen, sulke antastinge, ere vornement und quaden willen vornamen und anges[e]hen, wo unlympliken unmynschliken se mit den luden gevaren, besocht und gepeliget hebben. Durch sulkent sint myne denere in mangcklinge mit en gekomen, vorhapende en de genamen schepe und gudere wedder to nemende und en to keren, den se toherden. Dess se do nicht mectig weren to gripende edder wedder nemen, sunder mit macht wurden affgeslagen und vele van den mynen gewundet. Do [de] mynen dit merkeden, dat se it nicht so began konden, upnemen se eyne deydinge mit en in sulker wise, dat se solden up geleyde und ere worde segelen hir in den scheren; weret sake, dat sulche gudere, alz de partie vormende to Darfft to hus horende, wurden en mit rechte togesecht, nademe dar weren welk des biscoppes van Darfft denere uppe densulven schepen und hadden bevelinge van den Stammeren, sulke gudere to hinderende, so solde it darby bliven; horden ock de gudere anderswor in den steden, so solden se varen und wedder segelen, wor en dess belevede, ofte se hir nicht geleydet wurden. Up sulke vorworde und geleyde hebben se den mynen hir gevolget uppe acht mile na up eyne genomlike stede, Korpostrom genant, und wolden sick in keynerleye wis negere benalen, er se hadden sulke vorwaringe und sekerheit, alze se sulven begereden, edder se wolden [sick] strax in de zee wedder geven, dat Got wet und eyn itzlich rechtverdig mynsche wol vormerken und betrachten kan, dat na sulker sake gelegenheit nicht betere stunde dar to donde, uppe dat deme gemeynen varenden copman vordere schade, totastinge ofte moye van en nicht en schege, dan dat man se geleydede. Welk doch geschen is in mynen affwesen na rade, underwisinge und fulbort guder lude, wente se hadden de beste beseg[e]lde barse und were, de hir im lande wesen mocthe, und weren mynen deneren in aller mate vormectig, [to] varen trekken segelen, wor en dess belevede. Darumme, ersamen leven frunde, sint se mit sulken vorworden hir ingekomen und geleydet, dat wat van sulken genamen gudere unvorrucket und unvorsplittert were, dat sallen se tosamen in guder vorwaringe und behaldinge insetten, denghennen mogen werden togekert, den se tohoren; und wart hir vorbaden eyem juweliken by vertich mark gebrech van densulven genamen gudere so gut to kopende alz eyn pennig. Und nu desulve partie vornemen, dat sulke gudere angespraken und vorvordderet werden, sint se untweken. Myne denere hebben my so bericht, alz ock bewislich is, dat se van den guderen part ofte dell nicht genamen hebben, mer dan de partie en geschencket hefft, soss edder acht tunen medes und andere kleyne plunderie, dat doch nicht sere dregen sall, und willen des overbedich wesen eynen juweliken to rechte staen, wor en dess geborlich is. Ock sal Got erkennen, dat sulkent mit mynem willen, weten ofte geheten nicht upstan is, wente ich vormode mit juu und den juwen [nicht] anders dan vruntschaff und leve und wil it mit Godes hulpe so vortan entholden. Und, leven vrunde, wes hir gekomen und in beholdinge bleven is, hebbe ich Hermen Troste to Reffle und andern mere lude dat ere wedder schicket und gerne hirnamales tokeren wil, wes ich irvaren und krigen kan van den guderen. Ersamen, leven vrunden, ofte ymande were, de juu anders de sake vorbringen wolde, so sal he it mit der warheit nicht betugen edder bewisen, dergeliken ok nicht befunden werde, dat de erwerdige here biscop edder de stat hir van Abo jenigen mynschen uppe de tit utgemaket hadden und ok dat myne denere in jenige mate anders utgesant weren, dan vorgeschreven steit. Disse myne rechtverdige urseth uptonemende bidde ich juwe ersammicheit in deme besten, de ich hirmede bevele Gode dem almectigen. Geschreven to Abo am vridage negest vor Palmen, under myn ingezegel anno etc. lx sexto. Ericus Absolonis de Lagnno, miles, capitaneus Wysborgensis(!). Adress: Den (etc.) ratmannen der stat Lubeck, synem besunderen holden gunneren unde guden gunneren (= vrunden).